KUN แรงไม่หยุด! ทะยานต่อ 4% ทำสถิติใหม่ เก็งฯ ปี 64 รายได้โต 10-15%
KUN แรงไม่หยุด! ทะยานต่อ 4% ทำสถิติใหม่ เก็งฯ ปี 64 รายได้โต 10-15% ล่าสุดอยู่ที่ 2.20 บาท บวก 0.08 บาท หรือ 3.77% มูลค่าซื้อขาย 23.72 ล้านบาท
KUN แรงไม่หยุด! ทะยานต่อ 4% ทำสถิติใหม่ เก็งฯ ปี 64 รายได้โต 10-15% ล่าสุดอยู่ที่ 2.20 บาท บวก 0.08 บาท หรือ 3.77% มูลค่าซื้อขาย 23.72 ล้านบาท
10 ก.พ. 2564

ผู้สื่อข่าวรายงานว่า ราคาหุ้น บริษัท วิลล่า คุณาลัย จำกัด (มหาชน) หรือ KUN ล่าสุด ณ เวลา 10.32 น. อยู่ที่ 2.20 บาท บวก 0.08 บาท หรือ 3.77% สูงสุดที่ 2.24 บาท ต่ำสุดที่ 2.18 บาท ด้วยมูลค่าซื้อขาย 23.72 ล้านบาท

โดยราคาหุ้น KUN ปรับตัวขึ้นอย่างต่อเนื่อง 7 วันติด นับตั้งแต่ราคาหุ้นอยู่ที่ 1.32 บาท เมื่อวันที่ 1 ก.พ.2564 คิดเป็นการปรับตัวขึ้น 66.66% และยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์เอ็ม เอ ไอ (mai) เมื่อวันที่ 17 ธ.ค.2562 โดยมีราคา IPO อยู่ที่ 1.10 บาทต่อหุ้น
ทั้งนี้ ราคาหุ้นปรับตัวขึ้น คาดว่านักลงทุนเข้าซื้อเก็งกำไร คาดการณ์ผลประกอบการช่วงปี 2563 และปี 2564 เติบโตขึ้นอย่างแข็งแกร่ง โดย นางประวีรัตน์ เทวอักษร ประธานเจ้าหน้าที่บริหาร KUN เปิดเผยว่า บริษัทตั้งเป้ารายได้ปี 64 เติบโต 10-15% โดยเดือนม.ค.64 มียอดขายรอโอน (Backlog) จำนวน 400 ล้านบาท คาดว่าจะสามารถทยอยรับรู้รายได้ในช่วงครึ่งปีแรกนี้ทั้งหมด รวมถึงยอดขายตั้งแต่เดือนก.พ.-มิ.ย.64 ก็จะเข้ามาเป็นยอดโอนในครึ่งปีหลังนี้ ทำให้บริษัทมั่นใจว่าจะเติบโตได้ตามเป้าหมายที่วางไว้
ทั้งนี้ บริษัทตั้งเป้ายอดขายปีนี้ไว้ที่ 1,500 ล้านบาท เพิ่มขึ้นจากปี 63 ที่มียอดขาย 1,410 ล้านบาท โดยมีแผนเปิดตัวโครงการใหม่ 2 โครงการ ซึ่งหนึ่งในนั้นเป็นโครงการแนวราบในทำเลทิศที่ 3 ของ กทม.คือด้านทิศใต้ ซึ่งจะนำเสนอต่อคณะกรรมบริษัทฯ ในวันที่ 23 ก.พ.64 เพื่อขออนุมัติที่ประชุมสามัญผู้ถือหุ้น ประจำปี 2564 ในเดือน เม.ย.นี้ เนื่องจากเป็นโครงการขนาดใหญ่ที่นำที่ดินมาพัฒนาเป็นโครงการต่อเนื่อง 5-7 ปี นอกจากนั้น ยังมีแผนเปิดอีก 1 โครงการใหม่ในไตรมาส 3/64 เป็นบ้านเดี่ยว ย่านนนทบุรี มูลค่าโครงการราว 500 ล้านบาท